Республикэм щынэхъыфIщ
ТекIуэныгъэ Иныр илъэс 72-рэ зэрырикъур гъэлъэпIэным Iэтауэ зыщыхуагъэхьэзыр ди республикэм. Мыхьэнэшхуэ зиIэ а Iуэхугъуэм хуэгъэпса лэжьыгъэ щокIуэкI курыт школхэм. Абыхэм ящыщщ «Хэкупсэ уэрэдхэм я республикэпсо еплъыныгъэ-зэпеуэр».
Илъэс 14 — 18 зи ныбжь школакIуэхэр зыхэт зэхьэзэхуэр Iыхьэ зыбжанэу зэщхьэщыхауэ екIуэкIащ. НыбжьыщIэхэр япэщIыкIэ хэтащ я курыт школхэм, районхэм щекIуэкIа зэпеуэхэм. Абы къыхэжаныкIахэм Iэмал ягъуэтащ Налшык иджыблагъэ щекIуэкIа республикэпсо Iыхьэм и утыку ихьэну.
Районхэм къикIа школакIуэхэм я зэфIэкIхэр ягъэлъэгъуащ гупу, я закъуэу уэрэдхэр жыIэнымкIэ. Абыхэм я зыкъэгъэлъэгъуэныгъэр къапщытащ макъамэтх, усакIуэ цIэрыIуэхэр зыхэта жюрим.
«Хэкупсэ уэрэдхэм я республикэпсо еплъыныгъэ-зэпеуэм» и къэпщытакIуэхэм зэдэарэзыуэ япэ увыпIэр хуагъэфэщащ Бахъсэн районым хыхьэ Къубэ-Тэбэ къуажэм дэт курыт школ №1-м къикIа гупым. Абыхэм екIуу, къызыхуэтыншэу ягъэзэщIащ «Вперёд, Россия!» уэрэдыр. НыбжьыщIэхэм дохъуэхъу я текIуэныгъэмкIэ, ехъулIэныгъэщIэхэр дяпэкIэ зыIэрагъэхьэнуи ди гуапэщ.
КЪАРДЭН Маритэ.
